РЕПУБЛИКА БЪЛГАРИЯ
     В И С Ш    С Ъ Д Е Б Е Н    С Ъ В Е Т

ПРОТОКОЛ № 11

от заседание на комисия „Съдебна карта, натовареност и съдебна статистика“ към съдийската колегия на Висшия съдебен съвет,
проведено на 12 септември 2025 г.

Днес, 12 септември 2025 г. от 10:00 часа се проведе заседание на комисия „Съдебна карта, натовареност и съдебна статистика“ към съдийската колегия на Висшия съдебен съвет, в състав:
    ПРЕДСЕДАТЕЛ:
    ЗАМ.-ПРЕДСЕДАТЕЛИ	ДАНИЕЛА МАРЧЕВА
АТАНАСКА ДИШЕВА 
ДРАГОМИР КОЯДЖИКОВ 
	
От администрацията на Висшия съдебен съвет присъстват експертните сътрудници към комисията: Арсения Тодорова – началник отдел „Съдебна статистика“ /СС/, дирекция „Съдебна карта, натовареност и съдебна статистика“ /СКНСС/ и Бетина Димитрова – мл. експерт – юрисконсулт, в отдел „СКН“, дирекция „СКНСС“.

Заседанието протече при следния дневен ред:

1. Проект на Анализ на натовареността на съдилищата през 2024 година.

2. Писмо от Министерство на финансите относно стартиране на процедура за подаване на Проектни искания по линия на Инструмента за техническа подкрепа на ЕК през 2025 година.
(Писмо вх. № ВСС-11459/16.07.2025 г.)

3. Обобщени статистически таблици за дейността на съдилищата за първо полугодие на 2025 година.
Приложение: Обобщен отчет за дейността на апелативните, военните, окръжните, районните и административните съдилища за първо полугодие на 2025 година.

4. Статистически анализ на данните за разпределените заповедни дела в Модул „Централизирано разпределение и електронна обработка на заповедни дела“ в ЕИСС интегриран с ЕПЕП за периода 01.07.2025 – 31.08.2025 година.
5. Доклад от експертните сътрудници към комисията във връзка с решение по т. 4 от протокол № 7/20.05.2025 г. на КСКНСС към СК на ВСС относно изготвени проекти на изменение и допълнение на статистическите форми за отчет на районните, окръжните и административните съдилища, Методика за контрол и проверка на статистическите данни, отчитащи дейността на съдебните органи и съдиите в Република България, Номенклатурата на статистическите кодове по ГД/ТД и Приложения към ПОНС по предложение на министъра на правосъдието. 
(Отложена с решение по протокол № 7/20.05.2025 г., т. 4 на КСКНСС към СК на ВСС)

6. Решение по протокол № 20/04.08.2025 г., т. 7 на комисия „Професионална квалификация и информационни технологии“ към ПВСС относно писмо от министъра на правосъдието за организиране автоматично предаване на данни и документи по Закона за несъстоятелност на физическите лица от ЕИСС към Регистъра по насъстоятелност.
 
7. Сигнал от адв. д-р Ивайло Дерменджиев – председател на Висшия адвокатски съвет относно проблеми при разглеждане на дела от въззивните състави на Брачно отделение в Софийски градски съд.
(Сигнал вх. № ВСС-12000/28.07.2025 г.)

8. Писмо от административния ръководител на РС – Хасково относно констатирани програмни грешки в работата на ЕИСС.
(Писмо вх. № ВСС-12238/05.08.2025 г.)

9. Обобщена информация за образуването, движението и приключването на делата, постъпили във Върховния административен съд за за периода от 01.01.2025 г. до 30.06.2025 г. 
 (Писмо вх. № ВСС-11632/21.07.2025 г.)

10. Доклад от директора на дирекция „Правна“ в АВСС във връзка с решение по т. 6 от протокол № 7/20.05.2025 г. на КСКНСС към СК на ВСС относно Анализ на наличните статистически данни, съдържащи се в раздел „Статистическа информация“ в „Годишен анализ на прилагането на правилата за електронно правосъдие в ГПК и НПК за 2022 г. и 2023 г.“ във връзка с постъпило писмо от министъра на правосъдието относно изпълнението на Етап 216 от НПВУ. /за сведение/
(Писмо вх. № ВСС-3020/05.08.2025 г.)

	По дневния ред:

ОТНОСНО точка 1 от дневния ред: Проект на Анализ на натовареността на съдилищата през 2024 година.

Комисия "Съдебна карта, натовареност и съдебна статистика" към Съдийската колегия на Висшия съдебен съвет
Р Е Ш И:

1. Отлага разглеждането на точката за следващото заседание на комисията. 

ОТНОСНО точка 2 от дневния ред: Писмо от Министерство на финансите относно стартиране на процедура за подаване на Проектни искания по линия на Инструмента за техническа подкрепа на ЕК през 2025 година.
(Писмо вх. № ВСС-11459/16.07.2025 г.)

МОТИВИ: С писмо с вх. ВСС – 11459/16.07.2025 г. Министерство на финансите уведомява за стартирането на процедурата за 2025 г. по събиране на проектни предложения за финансиране по Инструмента за техническа подкрепа (Инструмента) на Европейската комисия, както и за настъпили промени в тазгодишния цикъл. 
Инструментът е създаден с приетия на 10 февруари 2021 г. Регламент (ЕС) 2021/240 на Европейския парламент и на Съвета от 10 февруари 2021 година за създаването на Инструмента за техническа подкрепа за периода 2021-2027 г. и представлява механизъм за предоставяне на техническа подкрепа, който е на разположение на всички държави членки като приемник на Програмата за подкрепа на структурните реформи (ППСР). 
Основната му цел е да подпомага националните органи в усилията им за разработване, развитие и изпълнение на реформи и за изготвяне, изменение, изпълнение и преразглеждане на плановете за възстановяване и устойчивост съгласно Регламент (ЕС) 2021/241 на Европейския парламент и на Съвета (5), включително чрез обмен на добри практики, подходящи процеси и методики, участие на заинтересованите страни, по целесъобразност, и по-ефективно и по-ефикасно управление на човешките ресурси.
В този контекст, възможностите, които Инструментът предоставя са особенно релевантни за съдебната система, където са налице натрупани проблеми и потребности, свързани с ефективното разпределение на ресурсите, събирането и обработването на статистическа информация, регулирането на предлагането на съдебни услуги, както и с начина на определяне на възнагражденията. 
Тези предизвикателства произтичат от комплекс от причини - нормативни, управленски и технически, които биха могли да бъдат структурирани по следния начин:
1. Неравномерно разпределение и неефективни механизми за преразпределение на човешките ресурси в системата поради несъвършенства в правната уредба на трудово-правния статут на магистратите и съдебните служители. Непропорционална система за определяне на възнагражденията на магистратите водеща до огромни разлики между най-ниското и най-високото ниво, което при пирамидалната структура на ОСВ и нейните ограничения демотивира съдиите на по-ниските нива. Дефицити в уредбата за провеждане на конкурсите води до сериозното им забавяне и налага командироването като компенсаторен механизъм. 
2. Неактуализирани държавни и съдебни такси повече от 17 години. Някои са прекалено високи, други - твърде ниски, а има и такива, чийто размер се определя през съдебната практика, което противоречи на принципа за законоустановеност на таксите. Необходимост от регулация и контрол на събирането.  
 3. С подкрепа по ПВУ България реформира нормативно заповедното производство чрез механизъм за изравняване натовареността на районните съдилища (мобилност на дела вместо на съдии) със силно положителни незабавни  резултати. Проблем обаче, остава разликата в натовареността на въззивните съдилища поради: липсата на ефективни видеоконферентни връзки за делата, по които има открити заседания с участие на страните, както и на актуални показатели за измерване натовареността по всички дела. Към момента законът и информационната инфраструктура позволяват видеоконференции единствено от съд или място за лишаване от свобода.
4. Действащата система за измерване на натовареността по качествени критерии, се нуждае от актуализация, за да може да се използва за статистически анализи и управленски цели. Настоящите параметри не позволяват прилагането ѝ при вземане на решения, свързани с кадрово планиране, разпределение на делата и ресурсно обезпечаване. Съдебната статистика не включва основополагащи и международно признати измерители за ефективност като коефициент и време за решаване на делата. Това възпрепятства обективното анализиране на съдебната дейност и по-точна оценка на натовареността на съдилищата.
5. Процесуалните закони не отразяват потребностите и достиженията на дигиталната ера, вкл. използването на обичайни за обществото дигитални инструменти, както и разширяване на  използването на ИИ за създаване на проекти на съдебни актове. 
6. Въведеният модел на задължителна информационна среща за процедура по медиация по определени висящи съдебни дела следва да бъде усъвършенстван и надграден чрез осигуряване на възможност за пенсионирани и действащи магистрати да бъдат медиатори.
Разрешаването на тези проблеми е от съществено значение за повишаване на прозрачността и ефективността в управлението на съдебната власт, за по-доброто планиране и използване на публичните средства, както и за гарантиране на равнопоставен достъп на гражданите до правосъдие.
Предложеният проект на искане за получаване на помощ по Инструмента за техническа подкрепа на ЕК надгражда както реформите, започнати по линия на ПВУ, така и такива, които са били реализирани по други проектни инициативи. 
Всички предишни усилия са дали резултат, но процесите в съдебната система са с натрупване и се нуждаят от време, за да позволят промяна в дълбочина и необратимост на реформите. За това описаните по-горе потребности и проблеми се нуждаят от последващи действия, за да станат максимално устойчиви.

С оглед гореизложеното,

Комисия "Съдебна карта, натовареност и съдебна статистика" към Съдийската колегия на Висшия съдебен съвет
Р Е Ш И:

1. Приема, че Висшия съдебен съвет има нужда от отправяне на Проектно искане по линия на Инструмента за техническа подкрепа на ЕК през 2025 година, в какъвто смисъл  следва да бъде прието и решение на съдийската колегия на ВСС и на пленума на ВСС съгласно техните правомощия по чл. 30, ал. 2 и ал. 5 от ЗСВ.
 
2. Одобрява изготвеният проект на искане за получаване на помощ по Инструмента за техническа подкрепа на ЕК.

3. Проекта на искане по т. 2 да бъде изпратен на постоянните комисии към колегиите и пленума на ВСС, за сведение.

4. Внася решението на КСКНСС ведно с проектното искане в заседание на съдийската колегия на Висшия съдебен съвет, което ще се проведе на 16.09.2025 г., като предлага на съдийската колегия на ВСС да приеме следните решения:
	
ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1. ПРЕДЛАГА на пленума на Висшия съдебен съвет да отправи искане за получаване на техническа подкрепа по Инструмента за техническа подкрепа на Европейската комисия.

2. ПРЕДЛАГА на пленума на Висшия съдебен съвет да упълномощи г-н Боян Магдалинчев – представляващ Висшия съдебен съвет, да подпише декларация за отправяне на искане за получаване на техническа подкрепа по Инструмента за техническа подкрепа на Европейската комисия.

ОТНОСНО точка 3 от дневния ред: Обобщени статистически таблици за дейността на съдилищата за първо полугодие на 2025 година.
Приложение: Обобщен отчет за дейността на апелативните, военните, окръжните, районните и административните съдилища за първо полугодие на 2025 година.

Комисия "Съдебна карта, натовареност и съдебна статистика" към Съдийската колегия на Висшия съдебен съвет
Р Е Ш И:
	
1. Приема за сведение обобщените статистически таблици за дейността на апелативните, военните, окръжните, районните и административните съдилища за първо полугодие на 2025 г., изготвени съгласно чл. 30, ал. 5, т. 13 от Закона за съдебната власт. 

2. Внася представената обобщена информация за първото полугодие на 2025 г. в заседание на съдийската колегия на Висшия съдебен съвет, насрочено за 16.09.2025 г., като предлага на съдийската колегия на ВСС да приеме следните решения: 
						ПРОЕКТ

	СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И :

1. ПРИЕМА Обобщени статистически таблици за дейността на апелативните, военните, окръжните, районните и административните съдилища за първо полугодие на 2025 г., изготвени съгласно чл. 30, ал. 5, т. 13 от Закона за съдебната власт. 

2. Обобщените статистически таблици за дейността на съдилищата за първото полугодие на 2025 г. ДА СЕ ПУБЛИКУВАТ на Интернет-страницата на ВСС, в раздел „Съдебна статистика“.

ОТНОСНО точка 4 от дневния ред: Статистически анализ на данните за разпределените заповедни дела в Модул „Централизирано разпределение и електронна обработка на заповедни дела“ в ЕИСС интегриран с ЕПЕП за периода 01.07.2025 – 31.08.2025 година.

Комисия "Съдебна карта, натовареност и съдебна статистика" към Съдийската колегия на Висшия съдебен съвет
Р Е Ш И:

1. Приема за сведение изготвения от служителите в отдел „Съдебна статистика“ в дирекция „Съдебна карта, натовареност и съдебна статистика“, АВСС „Статистически анализ на данните за разпределените заповедни дела в модул „Централизирано разпределение и електронна обработка на заповедни дела“, интегриран с ЕПЕП за периода 01.07. – 31.08.2025 година“. 

ОТНОСНО точка 5 от дневния ред: Доклад от експертните сътрудници към комисията във връзка с решение по т. 4 от протокол № 7/20.05.2025 г. на КСКНСС към СК на ВСС относно изготвени проекти на изменение и допълнение на статистическите форми за отчет на районните, окръжните и административните съдилища, Методика за контрол и проверка на статистическите данни, отчитащи дейността на съдебните органи и съдиите в Република България, Номенклатурата на статистическите кодове по ГД/ТД и Приложения към ПОНС по предложение на министъра на правосъдието. 
(Отложена с решение по протокол № 7/20.05.2025 г., т. 4 на КСКНСС към СК на ВСС)

Комисия "Съдебна карта, натовареност и съдебна статистика" към Съдийската колегия на Висшия съдебен съвет
Р Е Ш И:

1. Проектите на изменение и допълнение на статистическата форма за отчет на административните съдилища и Методиката за контрол и проверка на статистическите данни, отчитащи дейността на съдебните органи и съдиите в Република България, изготвени по предложението на министъра на правосъдието да се изпратят на Административен съд – София-област, за изразяване на становище в едноседмичен срок.  

2. Възлага на експертните сътрудници към комисията след получаване на становището по т. 1, да прецизират предложенията за  изменение и допълнение на статистическите форми за отчет на районните, окръжните и административните съдилища, Номенклатурата на статистическите кодове по видовете дела, Приложенията към ПОНС и Методиката за контрол и проверка на статистическите данни, отчитащи дейността на съдебните органи и съдиите в Република България и да внесат същите в заседание на комисията.  

ОТНОСНО точка 6 от дневния ред: Решение по протокол № 20/04.08.2025 г., т. 7 на комисия „Професионална квалификация и информационни технологии“ към ПВСС относно писмо от министъра на правосъдието за организиране автоматично предаване на данни и документи по Закона за несъстоятелност на физическите лица от ЕИСС към Регистъра по насъстоятелност.

Комисия "Съдебна карта, натовареност и съдебна статистика" към Съдийската колегия на Висшия съдебен съвет
Р Е Ш И:

1.	Приема за сведение извлечение по т. 7 от протокол № 20/04.08.2025 г. на комисия „Професионална квалификация и информационни технологии“ към пленума на ВСС.
	2. Изпраща на работната група по граждански, търговски и фирмени дела, сформирана към КСКНСС проект на изменение и допълнение на Номенклатурата на статистическите кодове по граждански и търговски дела, за изразяване на становище относно предложения статистически шифър за производство по несъстоятелност на ФЛ и определяне на група по натовареност в Приложение № 3.1 към ПОНС, в едноседмичен срок. 
	3. След получаване на становищата от членовете на работната група по граждански, търговски и фирмени дела, проекта на изменение и допълнение на Номенклатурата на статистическите кодове по граждански и търговски дела ведно с Приложение 3.1 към ПОНС, да се внесе в заседание на комисията. 
ОТНОСНО точка 7 от дневния ред: Сигнал от адв. д-р Ивайло Дерменджиев – председател на Висшия адвокатски съвет относно проблеми при разглеждане на дела от въззивните състави на Брачно отделение в Софийски градски съд.
(Сигнал вх. № ВСС-12000/28.07.2025 г.)

Комисия "Съдебна карта, натовареност и съдебна статистика" към Съдийската колегия на Висшия съдебен съвет
Р Е Ш И:

1. Намира за целесъобразно да бъде насрочена среща с ръководството на Софийски градски съд на 02.10.2025 г. /четвъртък/ от 15:00 часа.
2. Възлага на експертните сътрудници на комисията да извършат необходимото за организиране на срещата.

ОТНОСНО точка 8 от дневния ред: Писмо от административния ръководител на РС – Хасково относно констатирани програмни грешки в работата на ЕИСС.
(Писмо вх. № ВСС-12238/05.08.2025 г.)

Комисия "Съдебна карта, натовареност и съдебна статистика" към Съдийската колегия на Висшия съдебен съвет
Р Е Ш И:

1. Изпраща сигнал от административния ръководител – председател на Районен съд – Хасково на отдел „Методология и развитие на централизираните информационни системи“ в дирекция „Информационни технологии“ в администрацията на Висшия съдебен съвет, по компетентност.

ОТНОСНО точка 9 от дневния ред: Обобщена информация за образуването, движението и приключването на делата, постъпили във Върховния административен съд за периода от 01.01.2025 г. до 30.06.2025 г. 
 (Писмо вх. № ВСС-11632/21.07.2025 г.)

Комисия "Съдебна карта, натовареност и съдебна статистика" към Съдийската колегия на Висшия съдебен съвет
Р Е Ш И:
	
1. Приема обобщена информация за образуването, движението и приключването на делата, постъпили във Върховния административен съд за първото шестмесечие на 2025 г., представена от и. ф. председател на Върховния административен съд на основание чл. 122, ал. 1, т. 14 от Закона за съдебната власт. 

2. Внася представената от и. ф. председател на Върховния административен съд обобщена информация в заседание на съдийската колегия на Висшия съдебен съвет, насрочено за 16.09.2025 г., като предлага на съдийската колегия на Висшия съдебен съвет да приеме следните решения:

ПРОЕКТ
 
СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:
1. ПРИЕМА обобщена информация за образуването, движението и приключването на делата, постъпили във Върховния административен съд за първото шестмесечие на 2025 г., представена от и.ф. председател на Върховния административен съд на основание чл. 122, ал. 1, т. 14 от Закона за съдебната власт. 

2. Обобщената информация ДА СЕ ПУБЛИКУВА на интернет-страницата на Висшия съдебен съвет в раздел „Съдебна статистика“.

ОТНОСНО точка 10 от дневния ред: Доклад от директора на дирекция „Правна“ в АВСС във връзка с решение по т. 6 от протокол № 7/20.05.2025 г. на КСКНСС към СК на ВСС относно Анализ на наличните статистически данни, съдържащи се в раздел „Статистическа информация“ в „Годишен анализ на прилагането на правилата за електронно правосъдие в ГПК и НПК за 2022 г. и 2023 г.“ във връзка с постъпило писмо от министъра на правосъдието относно изпълнението на Етап 216 от НПВУ. 
(Писмо вх. № ВСС-3020/05.08.2025 г.)

Комисия "Съдебна карта, натовареност и съдебна статистика" към Съдийската колегия на Висшия съдебен съвет
Р Е Ш И:

1. Приема за сведение доклада от директора на дирекция „Правна“ в АВСС във връзка с решение по т. 6 от протокол № 7/20.05.2025 г. на КСКНСС към СК на ВСС.

ПРЕДСЕДАТЕЛ НА КОМИСИЯ 
„СЪДЕБНА КАРТА, НАТОВАРЕНОСТ 
И СЪДЕБНА СТАТИСТИКА“
КЪМ СК НА ВСС:  / п /

			ДАНИЕЛА МАРЧЕВА